Hartaanval eis bekende in bankwese, rugby | Netwerk24
Deur Nellie Brand-Jonker 09 Julie 2020 22:18
Dr. Theunie Lategan (63), bekende sakeman en medestigter van die sportagentskap Megapro, is Woensdagoggend in Johannesburg aan 'n hartaanval dood.
Megapro, wat hy in 1986 saam met ander gestig het en waarvan hy nog 'n nie-uitvoerende direkteur was, het sy dood op Twitter aangekondig.
"Theunie was 'n uiters intelligente sakeman, met 'n ongelooflike hoeveelheid energie en geesdrif vir wat hy gedoen het," lui 'n verklaring op Megapro se webtuiste.
It is with great sadness that we learnt of the passing of Dr. Theunie Lategan today, who not only was a co-founder of Megapro back in 1986 but also a long-time friend. We offer our sincerest condolences to his wife, Antionette, as well as his family & friends pic.twitter.com/OmNXHX0rnk
— Megapro (@Megapro_SA) July 8, 2020
George Rautenbach, voorsitter van Megapro, saam met Lategan een van die stigterslede, sê hulle was jare lange vriende en het mekaar in 1970 by Paul Roos Gimnasium leer ken.
"Dit is maar 'n moeilike tyd. Hy was 'n wonderlike ou, 'n wonderlike vriend, pa en eggenoot," het Rautenbach gesê.
Van links is die stigters van Megapro, wyle Ockie Oosthuizen, George Rautenbach en dr. Theunie Lategan.Foto: Megapro
Volgens Rautenbach het Lategan 'n doktorsgraad in belasting.
Lategan was twee jaar gelede in die nuus toe hy begin 2018 ná die ineenstorting van Steinhoff as jare lange nie-uitvoerende direkteur bedank het.
"Steinhoff het vir hom sleg geëindig, maar hy was nooit 'n heeltydse amptenaar nie. Sy groot loopbaan was by FirstRand," het Rautenbach gesê.
Lategan is in Port Elizabeth gebore en sy pa was die Springbok-rugbyspeler Tjol Lategan, wat in 2015 dood is.
LEES OOK: Tjol ' 'n rugbyman deur en deur'
Lategan het in 1983 as geoktrooieerde rekenmeester aan die Universiteit Stellenbosch gekwalifiseer.
Daarna was hy 'n lektor by die Universiteit van Johannesburg in boekhou en belasting tot in 1987 voordat hy by PricewaterhouseCoopers as belastingvennoot aangesluit het.
Hy het in 1994 by Rand Merchant Bank begin werk en later die hoof van die eenheid vir gestruktureerde finansiering geword.
In 1999 het hy uitvoerende hoof van die eenheid vir korporatiewe bankwese van First National Bank geword.
In 2004 is hy op die uitvoerende bestuurskomitee van die FirstRand-groep aangestel.
Hy is in 2005 as uitvoerende hoof van FirstRand Africa en opkomende markte aangestel.
Hy het in Julie 2010 by die FirstRand-groep afgetree.
Hy het van 2004 af as 'n lid van die raad van die Universiteit van die Witwatersrand gedien en was van 2013 tot 2018 nie-uitvoerende ondervoorsitter van Absa Corporate Bank.
Lategan was sedert September 2011 lid van die direksie van die Suid-Afrikaanse Steinhoff voordat die beheermaatskappy in Nederland geregistreer is.
Hy is toe in die toesighoudende direksie van die internasionale Steinhoff aangestel en het 28 Februarie 2018 afgetree, waar hy ook voorsitter van die menslikehulpbronne-en-vergoedingskomitee en 'n lid van die oudit-en-risikokomitee was, luidens die 2017-jaarverslag van die groep.
Hy was ook van 2004 sowat 'n jaar lank voorsitter van die direksie van SA Rugby in 'n onstuimige tyd, wat tot sy bedanking gelei het.